Seun wat by oord vermis raak dood gevindBohlale Mokoena. Foto: Best Care-ambulansdienste ŉ Sewejarige seun wat Saterdag by ŉ oord in Pretoria vermis geraak het, is Sondagoggend dood gevind. Xander Loubser, woordvoerder van Best Care-ambulansdienste, het gesê Bohlale Mokoena het omstreeks 16:00 by die oord in die noorde van Pretoria vermis geraak. “Volgens die kind se ma het hy binne minute net verdwyn,” het Loubser gesê. Die bestuur van die oord het ŉ soektog na die kind van stapel gestuur, maar sonder sukses. Volgens Loubser het Best Care-ambulansdienste en die Tshwane-nooddienste die soektog om 19:00 oorgeneem. Daar is in die oord na Bohlale gesoek, terwyl polisieduikers die swembaddens gefynkam het. “Daar was verskeie faktore wat die soektog beïnvloed het, onder meer die watertemperatuur en die beskikbare lig nadat dit donker geword het.” Bohlale se liggaam is Sondagoggend in een van die swembaddens gevind. “Ons is verlig dat Bohlale se liggaam gevind is, maar ons harte gaan uit aan sy familie met die tragiese verlies,” het Loubser gesê. Hy het al die betrokkenes bedank wat by die soektog betrokke was. Kapt. Mavela Masondo, woordvoerder van die polisie, het gesê ‘n geregtelike doodsondersoek word gedoen.